《送程给事知越州二首》
宋代·张唐民

夕郎贤撰固清崇，公若居之受未充。
节似冰霜文似锦，才如风雨气如虹。
仙舟菡萏香来枕，铃阁江山秀入空。
薄俗莫轻量用舍，吾民时自有穷通。

作者简介：张唐民，青州（今属山东）人，唐卿弟。仁宗庆历二年（一○四二）进士（《欧阳文忠公集》卷四二《送张唐民归青州序》）。嘉祐四年（一○五九）为秘书丞（《安阳集》卷四七《张君墓志铭》）。神宗熙宁五年（一○七二）以权提点成都刑狱提举保甲（《续资治通鉴长编》卷二三五），迁西川转运使，京东路提刑（《宋诗纪事》卷二六）。元丰元年（一○七八）权三司户部判官（《续会稽掇英集》卷三），三年，权判都水监（《续资治通鉴长编》卷三○四）。徽宗宣和中知昌州（《方舆胜览》卷六四）。今录诗四首。